
Újuljatok meg! Nagymarosi Találkozó idén ősszel is

A keresztény megújulás kérdéskörét járja körül az idei Nagymarosi Ifjúsági Találkozó, amelyre szeretettel várunk mindenkit október 7-én. Amikor az Efezusi levélben ezt olvassuk: „Újuljatok meg lelketekben és gondolkodástokban!” (Ef 4,23a), elgondolkodhatunk: hogyan tegyem ezt? Mi segít megújulni? Mi segít rátalálni a forrásaimra? Egyáltalán: mit jelent ez a hétköznapi életünkben? A meghívás kapcsán ráismerhetünk saját lelkesedésünkre, erőnkre, ugyanakkor Istenre szorultságunkra is.
Arra hívunk, hogy tarts velünk október 7-én, és előadóink, műhelyvezetőink segítségével figyeljünk együtt a bensőnkben szüntelenül szóló meghívásra: Újuljatok meg!

Főelőadónk Gájer László atya, a Pázmány Péter Katolikus Egyetem tanára lesz, akit azonban sokan ismerhettek a Sant’Egidio Közösségből és a karizmatikus megújulás programjairól is. A szentmise főcelebránsa Felföldi László pécsi megyéspüspök atya lesz, aki püspökként először jár Nagymaroson.

Ahogy minden alkalommal, a napot számos választható műhelyfoglalkozás gazdagítja majd szerte Nagymaroson: igyekszünk ezeket úgy összeállítani, hogy mindenki megtalálja azt, amire leginkább szüksége van. A fakultációk listáját hamarosan honlapunkon is közzétesszük.
Program
9.00: napindító
10.00: főelőadás: Gájer László atya; majd szentségimádás
12.00: fakultációk
13.30: ebédszünet, idő a személyes találkozásokra
14.45: tanúságtétel és zenés felkészülés a szentmisére
16.00: szentmise – főcelebráns: Felföldi László pécsi megyéspüspök
a szentmise után: tánc, örömteli, kötetlen együttlét

A találkozón a főelőadás végétől a szentmise kezdetéig folyamatosan lesz lehetőség gyónásra, lelki beszélgetésre a templomkertben.
A nap részletes programját és a találkozó énekeit megtaláljátok a találkozó infófüzetében, amelyet hamarosan letölthettek honlapunkról: http://nagymaros.katolikus.hu
Információ a sajtó munkatársainak
Aki az előadókkal vagy a szervezőkkel interjút szeretne készíteni, Kámán Veronikát keresse (+36 30/306-9961).
Gyerekmaros 
Minden korosztályt várunk Gyerekmarosra! A 16 éven felülieknek lentebb szerepel tájékoztatás. 😊
Mi újság?

Hány olyan szót, szókapcsolatot, idézetet tudsz mondani, amiben benne van, hogy új?

Mi lehet új? Mitől lesz valami új?

Egy új osztálytárs korábban még nem járt az osztályodba. Lehet, hogy ő mondja majd a legjobb vicceket. Vagy ő segít Neked a matekháziban, ha elakadtál. Esetleg ő tudja a legtöbb fekvőt lenyomni.

Egy új játék sok izgalmat rejt, meg kell ismerni a szabályait.

Általában, ha valami új van az életünkben, arra kíváncsiak vagyunk. Valami olyasmi lesz, ami korábban nem volt. Várjuk, vajon milyen!? Néha kicsit félünk tőle, vagy nem is akarjuk.

Ha elfáradunk, új lendületre vágyunk. Néha új ötletekre van szükség. Például, hogy mit csináljatok hétvégén a családdal. (Tipp: Gyertek el Nagymarosra október 7-én!).

Isten mindig tud nekünk új lendületet, új ötleteket adni, ha kérjük. Akár a matekháziban egy új képlettel, akár egy új kirándulóhellyel hétvégére, de még a fekvőtámaszban is, hogy mekkora az ideális kartávolság. Szeretné, hogy olyan életünk legyen, ami mindig vadiúj, értékes, szép, tiszta.

Gyere közénk Nagymarosra, ahol Isten vár téged új ötletekkel, hogy életed új lehessen. 

Jelentkezés: https://gyerekmaros.hu/regisztracio/

Ha elmúltál 16 éves – szerezz igazi élményeket csoportvezetőként:
· 6-án este jó hangulatú felkészülés Nagymaroson
· 7-én – lelki élmény többszáz gyermekkel a Dunakanyarban a Duna-parton
· csoportvezetés: játék, beszélgetés, éneklés
· közösségi szolgálatos pontok
· jó társaság, új barátságok
· részletek: https://gyerekmaros.hu/

